da de da de da de fi en en en sv da nl de bar da da da da fr da da da en da da da da da da da nl da da da da da da da da da da da da da da da da de da de de da da es da da it da da da da da da af da en da da da da da da da da da da da da da de da da da da da da da da da da da da de
Sprog og læsning som vigtigt indsatsområde | Dansk Skoleforening for Sydslesvig e.V.
Skoleforeningen er i fuld gang med at rette op på utilfredsstillende læseresultater.
SYDSLESVIG. Året 2014 har stået i læseudviklingens tegn i Dansk Skoleforening for Sydslesvig.
En række initiativer fra vuggestueområdet til udskolingen er allerede blevet sat i gang i det forgangne skole- og børnehaveår. Nu, efter sommerferien, får satsningsåret omkring sprog og læsning endnu mere vind i sejlene.
En række yderligere tiltag, som er blevet udviklet igennem de seneste måneder, sættes nu i gang.
- Det er nødvendigt, at vi forbedrer børnenes læsefærdigheder, da udviklingen de seneste par år ikke har været tilfredsstillende, siger Skoleforeningens formand, Per Gildberg.
- Derfor er det godt og rigtigt, at vi har gjort os nogle tanker om, hvordan vi får vendt udviklingen.
Her til skoleårets start får forældrene Skoleforeningens sprogfoldere med hjem. Sprogfolderne giver Skoleforeningens forældre med børn på alle alderstrin nogle redskaber i hænderne, som kan være med til at forbedre børnenes læsefærdigheder. Desuden kommer der en række tiltag ude på skolerne. Her i efteråret starter arbejdet med at udforme handleplaner for sprog og læsning på skolerne.
Sprogindsats fra vuggestue til udskoling
Fra sprogfolderne i daginstitutionerne til læsekoordinatorer i fællesskolen, i Skoleforeningen er sprogindsatsen og indsatsen for at gøre børnene til bedre læsere en af hovedopgaverne fra vuggestuen til udskolingen. Pædagoger og lærere tager hånd om denne indsats og er med til at udvikle nye tiltag, der styrker børnenes sprog og læsning. En række forskellige initiativer er allerede blevet sat i gang. Med starten af det nye skoleår kommer der yderligere initiativer til. I denne udgave af Fokus får du en oversigt over, hvad der sker på området.
Sprog og læsning i daginstitutionerne
Daginstitutionerne i mindretallet er fællesskaber for læring og udvikling med dansk sprog og kultur som omdrejningspunkt. Barnet skal bruge sine nye sproglige færdigheder. Både barnets første og andetsprog er vigtige for udviklingen af barnets identitet. Sproget vokser, når børn og voksne er sammen om aktiviteter og emner. Det vokser i sang og samtaler, og når man deler oplevelser.
I sprogfolderen for børn fra 0 til 6 år finder du som forældre mange gode råd til, hvordan du kan støtte dit barn i den sproglige udvikling og få barnet til at blive aktiv i samtaler. Sprogfolderen ser på, hvordan du kan læse med dit barn, og hvordan du kan få det til selv at skrive.
Du får præsenteret en oversigt over gode bøger, som egner sig til samtaler og en liste med hjemmesider, hvor du finder yderligere materiale.
Sprog og læsning i indskolingen
Børn glæder sig til at lære at læse, når de starter i skolen, og de har oftest store forventninger til læseindlæringen. Motivation er en god forudsætning for at lære at læse, da det tager mange timer at blive en flydende læser. Derfor er det vigtigt, at skole og hjem hjælpes ad, så eleverne får den bedst mulige start på deres læseudvikling.
Sprogfolderen for 1. og 2. klasse handler om at komme godt i gang med den første læsning i skole og hjem. Det handler om at »knække læsekoden«, det vil sige at få barnet til at opdage sammenhængen mellem bogstav og lyd og få lydene til at smelte sammen til ord. Folderen giver dig som forældre redskaber til at understøtte dit barn i at læse og skrive. Samtidig giver den dig råd til, hvordan du udvider barnets ordforråd på både dansk og tysk samt fremmer læseforståelsen. Der findes rigtig mange apps og hjemmesider til netop denne aldersgruppe. De bliver samlet her
Sprog og læsning på mellemtrinet
På mellemtrinnet får dit barn mange nye fag, der stiller nye udfordringer til læsningen. Nu er der fokus på læsning som kilde til viden. På mellemtrinnet kommer der derfor for alvor fokus på læseforståelsen, det vil sige, at man ikke kun kan læse en tekst, men også skal forstå indholdet.
Som forælder, har man mange muligheder for at fremme barnets læseforståelse. Det gør man ved blandt andet at lade sit barn høre og læse om mange forskellige ting, både på dansk og tysk, samt ved at tale med barnet om det og hjælpe med at finde flere oplysninger. Daglig læsetræning og udvidelse af ordforråd er meget vigtigt. I mellemtrinet lægges der fokus på faglig læsning, skrivning og stavning. Børn med læsevanskeligheder introduceres til forskellige tekniske hjælpemidler. Apps og hjemmesider til netop denne aldersgruppe bliver samlet her
Sprog og læsning  i fællesskolen (7.-10. klasse)
Sprog og læsning skal udvikles gennem hele skoleforløbet, også på de større klassetrin. Sprogfolderen for de ældre elever skal være til inspiration for udvikling og fælles oplevelser omkring sprog og læsning og vise forældrene, hvordan de kan støtte deres barn til at få glæde ved sprog og læsning.
Barnet er nu så langt i skoleforløbet, at læsning er en vigtig forudsætning for at få noget ud af stort set alle skolens fag. På dette tidspunkt lægges grunden til, hvordan man klarer sig i sit studie- og arbejdsliv. Også her spiller læsningen en stor rolle. Læsehastigheden er vigtig, og den forbedres gennem regelmæssig læsetræning. Med hensyn til læsning og skrivning kan forældrene være gode forbilleder. Børn lærer af at se, hvad deres forældre gør, og ikke hvad de siger. For de ældre elever er det vigtigt at bruge danske medier, læse nyheder og finde spil eller musik. Sprogfolderen har forslag til hjemmesider og apps, der kan være en stor hjælp.
En verden i krise
21. marts 2022Kære alle, Nu hvor vi lige troede, at de helt mørke skyer langsomt var ved at forsvinde, og vi endda kunne begynde at ane forårssolen, så rammer overfaldet ...
Sprog-mål for de helt små
På daginstitutionsområdet er man ved at udarbejde sprog-mål for børn i aldersgruppen 0-3 år. Målene kommer til at indgå i Skoleforeningens eksisterende målbeskrivelser på området og skal sikre at daginstitutionernes understøttende sprog-indsats kan planlægges så målrettet som muligt. Arbejdet med målene fortsætter og forventes at være færdigt til sommer 2015.
I forbindelse med daginstitutionernes arbejde med sprogvurderinger er der blevet udviklet en handleplan, som understøtter pædagogernes opfølgende indsats mere målrettet. Handleplanen fastholder det enkelte barns udviklingsområde og fastholder, hvilke konkrete handlinger og aktiviteter pædagogerne sætter i gang.
Sprogstrategier betyder at vide, hvordan de voksne bedst kan understøtte og motivere barnet i at tale selv. Over 50 pædagoger har i de seneste to år været på længerevarende sprogkurser og har på kurserne kunnet udvide deres viden om, hvordan blandt andet daglige samtaler er et centralt udgangspunkt for at arbejde med børns sproglige udvikling. Strategierne henvender sig ligeledes til forældrenes daglige samtaler. Det giver derfor rigtig god mening at understrege en fælles indsats.
For at få en endnu bedre og bredere indsigt i, hvordan barnets sprogtilegnelse forløber på begge sprog, suppleres det eksisterende sprogvurderingsmateriale TRAS i det kommende år med nogle »andetsproglige« pejlemærker for, hvad barnet på et givet udviklingsstadie gerne skal have tilegnet sig, for at en målrettet og fokuseret indsats på dansk kan sættes i gang.
Daginstitutionerne i Skoleforeningen har tre sprogvejledere, som er med til at forbedre børnenes sprogtilegnelse. De holder foredrag for pædagoger eller forældregrupper, arrangerer kurser for medhjælpere og er med til at udarbejde målsætningerne for sprog og læsning for de 0 til tre-årige. Deres opgave er at komme med indspark og inspiration til de andre pædagoger. Sprogvejlederne har fokus på sprogindlæringen allerede i en meget tidlig alder. Skoleforeningen har her med tosprogetheden i Sydslesvig en særlig udfordring og opgave. Her er sprogvejlederne sparringspartner for både pædagoger og forældre.
Der bliver uddannet en læseskub-lærer på hver skole. Læseskub er en særlig læseindlæringsmetode, som anvendes til de elever, som trænger til et »skub« i forbindelse med deres læseindlæring. Kort sagt går princippet ud på, at man udvælger ca. 3-4 elever fra 1. klasse, som får undervisning efter læseskubmetoden. Det er 30 min. daglig undervisning efter en bestemt metode i en længere periode. Målet er, at eleven efter denne undervisning skal have et læseniveau, der svarer til klassens middel. Ideen er også, at man med denne metode får fanget eleverne, før de lider nederlag i deres læseindlæring og helt mister læselysten. Erfaringer har også vist, at det ikke kun er de 3-4 elever fra en årgang, der får glæde af læseskubbet, men at selve læseskublæreren og samarbejdet med lærerne omkring klassen kan være en katalysator for læseindlæringen i en klasse.
Der findes efterhånden et hav af software og applikationer der understøtter børn i alle aldre i læsning, skrivning og stavning. Skoleforeningen har både købt software og lavet en database med de mange interaktive læremidler. Samtidig tilbyder Skoleforeningen kurser til både lærere og pædagoger, som klæder dem bedre på til at tage denne sprogpædagogiske udfordring.
På flere skoler rundt omkring i Sydslesvig har man igennem længere tid arbejdet med det såkaldte læsebånd. De har tilfælles, at eleverne hver dag læser på samme tid. Læsebånd fungerer sådan, at eleverne læser bøger, der svarer til deres niveau. Samtidig tester lærerene deres læsefærdigheder, så de kan tilpasse niveauet, når færdighederne forbedres. Til læsebånd kan der også være knyttet hjemmeopgaver.
Når eleverne kommer i 3. klasse og starter på mellemtrinnet, får de en del nye fag, og her er fokus ikke så meget på selve læseprocessen, men mere på indholdet. Her skal de direkte bruge deres læsning til noget, når de fx skal læse om et forsøg i natur og teknik eller en tekst om Dybbøl i historie. Det kalder man faglig læsning. Fagtekster skal læses på en anden måde og stiller store krav til elevernes læseforståelse.
Læseforskningen viser, at det især er fagtekster, elever har svært ved at læse. En læseindsats på mellemtrinnet kunne fx være, at man sætter fokus på faglig læsning i læsebånd, eller at man arbejder med nogle bestemte læsestrategier til fagtekster i alle fag.
Hvordan man som forældre kan støtte sit barn i læsningen på mellemtrinnet i forbindelse med faglig læsning, kan man læse meget mere om i de nye sprogfoldere, som udkommer efter sommerferien.
I 7. klasser er der igen andre områder af læsningen, der lægges vægt på. Her kan der fx arbejdes med forskellige læse- og skrivestrategier, som fx notatteknik eller overblikslæsning, og læsekurser i udskolingen kunne også dreje sig om at få forøget læsehastigheden.
Hvis en elev læser for langsomt, kan det både gå ud over læseforståelsen, men lektielæsning i de mange fag kan også komme til at tage uoverskueligt meget tid. Et læseinitiativ til de store klasser kunne fx være, at man tilbød kurser i læsehastighed.
Et andet tiltag i indsatsområdet læsning er også, at alle skoler i løbet af næste skoleår skal udarbejde en handleplan for læsning på netop deres skole. Her skal hver skole beskrive, hvordan man vil styrke læsningen.
I det nye skoleår bliver der installeret såkaldte læsekoordinatorer på alle danske skoler i Sydslesvig. Læsekoordinatorerne for 1. til 6.klasse får i løbet af efteråret en uddannelse som læseskub-lærer og bliver ansvarlig for at udføre læseskub på sin egen skole.
Læsekoordinatoren bliver også nøgleperson omkring gruppelæseprøverne i 2.til 5. klasse og udarbejder sammen med skolens ledelse en handleplan for læsning. Det er læsekoordinatorens opgave at iværksætte yderligere tiltag for at styrke læsning på skolen.
Læsekoordinatorerne for 7. til 9. klasse igangsætter læseevalueringen for 6. til 10. klasse, udarbejder sammen med ledelsen på skolen en handleplan for læsning og iværksætter yderligere tiltag for at styrke læsning på skolen.
Alle elever på de danske skoler i Sydslesvig kan få adgang til hjemmesiden Frilæsning.dk, som er et stort bibliotek med både litterære- og fag-tekster samt opgaver og quizzer til teksterne og chat.
Frilæsning.dk er et forum, der henvender sig til skolebørn fra 1. til 6. klasse. Det kan både bruges i undervisningen og i fritiden.
Frilæsning er med til at forbedre børnenes læsefærdigheder, og det er netop det, der er det store indsatsområde i Skoleforeningen lige for tiden. For at eleverne i vores skoler bliver bedre til at læse og skrive, er det vigtigt, at forældrene bakker op om dette indsatsområde.
Dansk Skoleforening for Sydslesvig e.V.Stuhrsallee 2224937 Flensburg